Direktiva Sveta

z dne 15. julija 1975

o odpadkih

(75/442/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti ter zlasti členov 100 in 235 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker bi kakršno koli neskladje med predpisi o odstranjevanju odpadkov, ki se že uporabljajo ali so v pripravi v različnih državah članicah, lahko ustvarilo neenake pogoje konkurence in tako neposredno vplivalo na delovanje skupnega trga; ker je zato treba prilagoditi zakonodajo na tem področju, kot je predvideno v členu 100 Pogodbe;

ker se zdi potrebno, da takšno prilagoditev zakonodaje spremlja ukrepanje Skupnosti, tako da je mogoče enega izmed ciljev Skupnosti na področju varstva okolja in izboljšanja kakovosti življenja doseči z bolj celovito ureditvijo; ker je v ta namen zato treba predvideti nekatere posebne določbe; ker Pogodba v ta namen ne predvideva potrebnih pooblastil in se je zato treba sklicevati na člen 235 Pogodbe;

ker mora biti bistveni cilj vseh predpisov o odstranjevanju odpadkov varstvo zdravja ljudi in okolja pred škodljivimi vplivi, ki jih povzroča zbiranje, prevoz, obdelava, skladiščenje in odlaganje odpadkov;

ker je treba spodbujati predelavo odpadkov in uporabo s predelavo pridobljenih materialov, da bi ohranjali naravne vire;

ker akcijski program Evropskih skupnosti o varstvu okolja [3] poudarja potrebo po ukrepanju Skupnosti, vključno z usklajevanjem zakonodaje;

ker bi bilo treba za premično premoženje, ki ga lastniki odstranjujejo ali morajo odstraniti po veljavnih predpisih notranje zakonodaje, uporabljati učinkovite in povezane predpise o odstranjevanju odpadkov, ki ne ovirajo trgovine v Skupnosti niti ne vplivajo na pogoje konkurence, z izjemo radioaktivnih odpadkov, odpadkov iz rudarstva in kmetijstva, živalskih trupel, odpadnih vod, plinastih izpustov ter odpadkov, ki jih urejajo posebni predpisi Skupnosti;

ker bi bilo treba za zagotovitev varstva okolja predvideti sistem dovoljenj za podjetja, ki za tretje osebe obdelujejo, shranjujejo ali odlagajo odpadke, o nadzornem sistemu za podjetja, ki odstranjujejo lastne odpadke, in za tista, ki zbirajo odpadke drugih, ter o načrtu, ki zajema bistvene dejavnike, ki jih je treba upoštevati glede različnih postopkov odstranjevanja odpadkov;

ker mora biti tisti del stroškov, ki jih ne pokrivajo iztržki od obdelave odpadkov, porazdeljen po načelu "plača povzročitelj obremenitve",

SPREJEL NASLEDNJO DIREKTIVO:

Člen 1

V tej direktivi izraz:

(a) "odpadek" pomeni vsako snov ali predmet, ki ga imetnik odstrani ali mora odstraniti na podlagi veljavnih predpisov nacionalne zakonodaje;

(b) "odstranjevanje" pomeni:

- zbiranje, razvrščanje, prevoz in obdelavo odpadkov, kot tudi shranjevanje in odlaganje nad ali v zemljo,

- postopke spreminjanja, potrebne za ponovno uporabo, predelavo ali recikliranje odpadkov.

Člen 2

1. Brez poseganja v določbe te direktive lahko države članice sprejmejo posebne predpise za nekatere skupine odpadkov.

2. Direktiva se ne uporablja za:

(a) radioaktivne odpadke;

(b) odpadke, ki nastajajo pri iskanju, pridobivanju, predelavi in skladiščenju mineralnih surovin in obratovanju kamnolomov;

(c) živalska trupla in naslednje kmetijske odpadke: fekalne in druge snovi, ki se uporabljajo pri kmetovanju;

(d) odpadne vode, razen odpadkov v tekočem stanju;

(e) plinaste izpuste v ozračje;

(f) odpadke, urejene s posebnimi predpisi Skupnosti.

Člen 3

1. Države članice sprejmejo potrebne ukrepe, da spodbudijo preprečevanje, recikliranje in obdelovanje odpadkov, pridobivanje surovin in morda energije iz odpadkov ter kakršne koli druge postopke za ponovno uporabo odpadkov.

2. Komisijo pravočasno obvestijo o vsakem osnutku predpisov v ta namen in predvsem o vsakem osnutku predpisov glede:

(a) uporabe izdelkov, ki bi lahko predstavljali vir tehničnih težav glede odstranjevanja ali povzročali prekomerne stroške odstranjevanja;

(b) spodbujanja:

- zmanjševanja količin določenih odpadkov,

- obdelave odpadkov za njihovo recikliranje in ponovno uporabo,

- predelavo surovin in/ali pridobivanje energije iz določenih odpadkov;

(c) uporabe nekaterih naravnih virov, vključno z energetskimi viri, na področjih, kjer jih je mogoče nadomestiti s predelanimi materiali.

Člen 4

Države članice sprejmejo potrebne ukrepe za zagotovitev odstranjevanja odpadkov, ki ne ogroža zdravja ljudi in ne škodi okolju ter zlasti:

- ne predstavlja tveganja za vodo, zrak, tla ter rastline in živali,

- ni moteče zaradi hrupa ali vonjav,

- ne vpliva škodljivo na krajino ali kraje posebnega pomena.

Člen 5

Države članice ustanovijo ali določijo pristojni organ oblasti ali organe oblasti, ki bodo na določenem območju odgovorni za načrtovanje, organizacijo, dovoljevanje in nadzor nad ukrepi odstranjevanja odpadkov.

Člen 6

Pristojni organ oblasti ali organi oblasti iz člena 5 morajo čimprej pripraviti enega ali več načrtov, ki zajema(–jo) zlasti:

- vrsto in količino odpadkov za odstranitev,

- splošne tehnične zahteve,

- primerna mesta za odstranjevanje,

- posebne ukrepe za posamezne vrste odpadkov.

Načrt ali načrti lahko na primer urejajo:

- fizične ali pravne osebe, pooblaščene za odstranjevanje odpadkov,

- oceno stroškov odstranjevanja,

- primerne ukrepe za spodbujanje racionalizacije zbiranja, razvrščanja in obdelave odpadkov.

Člen 7

Države članice sprejmejo potrebne ukrepe za zagotovitev, da vsak imetnik odpadkov:

- preda svoje odpadke zasebnemu ali javnemu zbiralcu odpadkov ali podjetju za odstranjevanje odpadkov,

- ali sam odstrani odpadke v skladu z ukrepi, sprejetimi v skladu s členom 4.

Člen 8

Za izpolnitev ukrepov, sprejetih v skladu s členom 4, mora vsak obrat ali podjetje, ki za tretje osebe obdeluje, skladišči ali odlaga odpadke, pridobiti dovoljenje pristojnega organa oblasti iz člena 5, ki se nanaša predvsem na:

- vrsto in količino odpadkov za obdelavo,

- splošne tehnične zahteve,

- potrebne previdnostne ukrepe,

- informacije o izvoru, namembnem kraju in obdelavi odpadkov ter vrsti in količini takšnih odpadkov, ki se na zahtevo dajo na voljo pristojnemu organu oblasti.

Člen 9

Pristojni organ oblasti iz člena 5 mora v rednih časovnih presledkih pregledovati obrate in podjetja iz člena 8, zlasti glede izpolnjevanja pogojev iz dovoljenja.

Člen 10

Pristojni organ iz člena 5 mora nadzorovati podjetja, ki prevažajo, zbirajo, skladiščijo, odlagajo ali obdelujejo lastne odpadke, in tista, ki zbirajo ali prevažajo odpadke za tretje osebe.

Člen 11

V skladu z načelom "plača povzročitelj obremenitve" stroške odstranjevanja odpadkov z odbitkom prihodkov iz obdelave odpadkov plača:

- imetnik, ki odpadke preda zbiralcu odpadkov ali podjetju iz člena 8,

- in/ali prejšnji imetnik ali proizvajalec izdelka, iz katerega so odpadki nastali.

Člen 12

Vsaka tri leta države članice pripravijo poročilo o stanju na področju odstranjevanja odpadkov v svojih državah in ga pošljejo Komisiji. V ta namen obrati ali podjetja iz členov 8 in 10 posredujejo pristojnemu organu oblasti iz člena 5 podrobnosti o odstranjevanju odpadkov. Komisija to poročilo razpošlje ostalim državam članicam.

Komisija vsaka tri leta poroča o uporabi te direktive Svetu in Evropskemu parlamentu.

Člen 13

Države članice sprejmejo ukrepe, potrebne za uskladitev s to direktivo, v 24 mesecih od njene notifikacije in o tem takoj obvestijo Komisijo.

Člen 14

Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 15

Ta direktiva je naslovljena na države članice.

V Bruslju, 15. julija 1975

Za Svet

Predsednik

M. Rumor

[1] UL C 32, 11.2.1975, str. 36.

[2] UL C 16, 23.1.1975, str. 12.

[3] UL C 112, 20.12.1973, str. 3.

--------------------------------------------------